Up-93/05
Natisni
Opravilna št.:
Up-93/05
Datum odločitve:
22. 3. 2005
ECLI:
ECLI:SI:USRS:2005:Up.93.05
Akt:
Ustavna pritožba A. A. zoper sklep Okrajnega sodišča v Ljubljani št. I 97/05946 z dne 25. 2. 1997
Izrek:
Ustavna pritožba A. A. zoper sklep Okrajnega sodišča v Ljubljani št. I 97/05946 z dne 25. 2. 1997 se zavrže.
Evidenčni stavek:
Ker procesna predpostavka izčrpanosti pravnih sredstev ni podana in ker niso izpolnjeni pogoji za predčasno obravnavo ustavne pritožbe, je Ustavno sodišče ustavno pritožbo zavrglo.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
1.4.52.5 - Ustavno sodstvo - Postopek - Procesne predpostavke v postopku ustavne pritožbe - Izjemno odločanje pred izčrpanjem pravnih sredstev.
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
3. 2. 2005
Vrsta odločitve:
sklep
Vrsta rešitve:
zavrženje
Dokument:
US24491
Up-93/05-4
22. 3. 2005
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 8. marca 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep Okrajnega sodišča v Ljubljani št. I 97/05946 z dne 25. 2. 1997 se zavrže.
Obrazložitev
1. Pritožnik vlaga ustavno pritožbo zoper sklep o izvršbi, s katerim je sodišče dovolilo predlagano izvršbo in pritožniku (v izvršilnem postopku dolžniku) naložilo, da je dolžan poravnati v predlogu za izvršbo navedeno terjatev.
2. V ustavni pritožbi pritožnik zatrjuje kršitev 2. in 23. člena Ustave. Navaja, da naj bi za to zadevo prvič izvedel šele 24. 1. 2005, ko so rubežniki hoteli opraviti izvršbo na premičnine. Zatrjuje, da mu v tej zadevi ni bilo vročeno nobeno od pisanj v spisu. Pritožnik šteje, da je rok za vložitev ustavne pritožbe začel teči od 24. 1. 2005 dalje, ko je bil prvič seznanjen z zadevo. Ne glede na to predlaga izjemno obravnavanje ustavne pritožbe po izteku roka, saj naj bi šlo v obravnavani zadevi za očiten primer kršenja pravnih norm. Predlaga tudi začasno zadržanje izvršitve izpodbijanega sklepa.
3. Po prvem odstavku 51. člena Zakona o Ustavnem sodišču (v nadaljevanju ZUstS) se lahko ustavna pritožba vloži šele, ko so izčrpana vsa redna in izredna pravna sredstva. Na podlagi drugega odstavka 9. člena Zakona o izvršbi in zavarovanju (Uradni list RS, št. 51/98 in nasl. – ZIZ) je pravno sredstvo dolžnika zoper sklep o izvršbi, s katerim je predlogu ugodeno, ugovor. Pritožnik ni izkazal, da bi navedeno pravno sredstvo izkoristil.
4. Pritožnikov predlog za izjemno obravnavanje ustavne pritožbe je mogoče razumeti kot predlog za izjemno obravnavanje pred izčrpanjem vseh pravnih sredstev. Po določbi drugega odstavka 51. člena ZUstS lahko Ustavno sodišče izjemoma odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice. To pomeni, da lahko Ustavno sodišče izjemoma odloča o ustavni pritožbi že pred izčrpanjem izrednih pravnih sredstev, v nobenem primeru – niti v izjemnih primerih – pa ne more odločati pred izčrpanjem rednih pravnih sredstev. Kot je razvidno iz prejšnje točke obrazložitve, pritožnik ni izkazal, da bi izčrpal redno pravno sredstvo, ki mu je bilo na voljo v izvršilnem postopku.
5. Ker procesna predpostavka izčrpanosti pravnih sredstev ni podana in ker niso izpolnjeni pogoji za predčasno obravnavo ustavne pritožbe, je Ustavno sodišče ustavno pritožbo zavrglo.
6. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger